
AVIZ

asupra propunerii legislative privind instituirea voluntariatului în armată
În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă privind instituirea voluntariatului în armată, trimisă comisiei cu adresa nr. P.l.X - 69 coroborat cu P.l.-X 689/2003 din 25 februarie 2004.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 9 martie 2004.
În urma dezbaterilor, membrii comisiei au hotărât, cu 11 voturi pentru, 2 voturi împotrivă şi o abţinere, avizarea negativă a propunerii legislative din următoarele considerente:
· O analiză de drept comparat, cu privire la instituirea voluntariatului în îndeplinirea obligaţiilor militare, a scos în evidenţă necesitatea unei abordări graduale şi nu abrupte a trecerii la o armată bazată pe profesionişti;

· Costurile necesare trecerii imediate la o armată de profesionişti, reprezintă sume mult prea ridicate în raport cu dezvoltarea economică a României;

· Îndeplinirea îndatoririlor militare numai pe bază de voluntariat implică şi anumite riscuri care se concretizează în diminuarea drastică şi imediată a resurselor umane pe care se poate baza armata;

· Iniţiativa legislativă cuprinde o serie de prevederi discriminatorii, cum ar fi acordarea de credite fără dobândă numai tinerilor care au satisfăcut stagiul militar.

· Având în vedere recenta revizuire a Constituţiei României, Guvernul a elaborat un proiect de lege prin care se reglementează, într-o nouă concepţie, pregătirea populaţiei pentru apărare, concepţie care răspunde intereselor actuale şi de perspectivă ale societăţii româneşti în domeniu, compatibilă cu reglementările existente în ţările comunitare şi în cele membre NATO. Proiectul de lege conţine şi problematica referitoare la instituirea voluntariatului în armată, astfel încât anumite prevederi ale prezentei propuneri legislative, care vor fi considerate oportune, vor putea fi preluate cu ocazia dezbaterii acestui nou act normativ elaborat de Guvern.

